कोले दियां लीकरा, क्हानी दा कथानक डुग्गर दे ग्रांए-थाह‌‌‌्‌‌‌रें च ब्याप्त, कुड़िया बेचने दी कुरीत कन्नै सरबन्धत ऐ, जित्थें उन्दे हान-मेल, सुख-दुख आदि पासै कोई ध्यान नेई बल्के उन्दा सौदा करदे होई बद्धो-बद्ध मुल्ल तारने आह‌्ले गी तरजीह् दित्ती जन्दी ऐ। क्हानी दी मुक्ख पातर माया इस्सै कुप्रथा दा नशाना ऐ। बुढखर शत्तोरामै कन्नै त्रऊं समें च माया दा सौदा करदे उसगी माया दे होने-जीने कोई चैन्ता नेई सगुआं बुड्ढी दी इस गल्ला दे परते च ‘तां छड़े त्रै सौ गै की मंगे? पंज्ज सौ ते मंगेआ लोड़चदा हा’ ‘बुड्ढा गलान्दा ऐ बो, साढ़ा केह् जाना ऐ? जो बट्टेआ सो खट्टेआ। जे इंयां गै कुतै डुआरी भरी जा तां? होई जा निं फुर।’ नरेन्द्र दियें क्हानियें दा एह् गुण ऐ जे उन्दा कुसै बदलाव, परिवर्तन, क्रान्ति जां फ्ही आशावाद बक्खी सारत करांदा ऐ। बशक्क भामें एह् परिवर्तन जां आशावाद उस दियें अद्धी-दुब्बियें क्हानियें च जाहिरी तौरा पर लभदा ते केइयें क्हानियें च जाहिरी नेईं लभदा ब, फ्ही बी शोशत पात्रें दी इकडाल खामोशी इस गल्ला दा सनेहा जरूर दिन्दी ऐ जे आखर उब्बी जीह‌्ब खोह‌्लने गी बलगा करदे न। त्रऊं समें च बिकने आह‌्ली माया भामें सील गवै आह‌्ला लेखा ब्हालदार शत्तोरामै दे नां पर शैकर(सपाही) कन्नै टुरी पौंदी ऐ कोई नांह्-नुक्कर नेई करदी।